У Вікіпедыі ёсць артыкулы пра іншых асоб з прозвішчам Філіпенка.

**Ягор Філіпенка** (нар. 10 красавіка 1988, Мінск) — беларускі футбаліст, абаронца расійскага клуба «Урал» з Екацярынбурга. Ігрок нацыянальнай зборнай Беларусі (2007—2017).

Клубная кар’ера
---------------

Выхаванец мінскай школы «Змена», у маладосці апынуўся ў структуры барысаўскага БАТЭ. З 2005 года стаў выступаць за дубль, а ў 2007 годзе замацаваўся ў асноўным складзе барысаўчан.

У кастрычніку 2007 года перайшоў у маскоўскі «Спартак». У сезоне 2008 правёў у чэмпіянаце 11 матчаў. У першай палове 2009 года знаходзіўся ў арэндзе ў «Тамі» (дзе амаль не гуляў з-за траўмы). Другую палову 2009 года правёў у складзе «Спартака», а ў сезоне 2010 выступаў у «Сібіры», дзе галоўным трэнерам быў былы настаўнік БАТЭ Ігар Крывушэнка.

У лютым 2011 года вярнуўся ў БАТЭ на правах арэнды. Хутка замацаваўся ў аснове барысаўчан, і пасля заканчэння тэрміну арэнды ў лютым 2012 года быў выкуплены барысаўскім клубам. У ліпені-жніўні 2012 года, красавіку-маі 2013 года і кастрычніку-лістападзе 2014 года не гуляў з-за траўм, але потым вяртаўся на пазіцыю асноўнага цэнтральнага абаронцы. Па выніках сезонаў 2013 і 2014 прызнаваўся найлепшым абаронцам чэмпіянату Беларусі.

У студзені 2015 года падпісаў кантракт з клубам іспанскай Ла Лігі «Малага» на 2,5 гады. Дэбютаваў за «Малагу» 14 студзеня 2015 года ў адказным матчы 1/8 фінала Кубка Іспаніі супраць «Левантэ». Дэбют атрымаўся няўдалым — пасля выхаду Філіпенкі каманда прапусціла 3 галы, але ўсё роўна выйшла ў чвэрцьфінал. Пасля Ягор ужо не з’яўляўся на полі, а неўзабаве ўвогуле перастаў трапляць у заяўку на матчы. У сезоне 2015/16 зноў стаў трапляць у заяўку, а 6 снежня 2015 года дэбютаваў у Ла Лізе ў матчы з «Атлетыкам» (0:0), выйшаўшы ў стартавым складзе. У андалузскім клубе стаў звычайна выкарыстоўвацца ў якасці апорнага паўабаронцы. 

14 чэрвеня 2016 года перайшоў у «Макабі» з Тэль-Авіва, з якім падпісаў двухгадовы кантракт. У сезоне 2016/17 па чарзе гуляў у стартавым складзе і заставаўся на лаўцы запасных, а ў сезоне 2017/18 страціў месца ў аснове, і пасля 14 верасня 2017 года, калі выйшаў у стартавым складзе ў матчы Лігі Еўропы супраць пражскай «Славіі» (0:1), да канца года не з’яўляўся на полі. У студзені 2018 года быў аддадзены ў арэнду іншаму ізраільскаму клубу, «Ашдоду», дзе стаў іграком асновы.

У чэрвені 2018 года зноў стаў іграком барысаўскага БАТЭ. Замацаваўся ў стартавым складзе каманды.

У студзені 2021 года было абвешчана, што Філіпенка пакідае БАТЭ. Неўзабаве абаронца падпісаў пагадненне з салігорскім «Шахцёрам», якому ў сезоне 2021 дапамог стаць чэмпіёнам Беларусі. У верасні 2022 года па пагадненні бакоў пакінуў «Шахцёр» і хутка быў афіцыйна прадстаўлены ў якасці іграка екацярынбургскага «Урала».

Міжнародная кар’ера
-------------------

Выступаў за моладзевую зборную Беларусі на чэмпіянаце Еўропы ў Даніі ўлетку 2011 года. У матчы супраць Чэхіі за трэцяе месца забіў гол на 88-й хвіліне, які прынёс беларусам перамогу 1:0 і разам з ёй пуцёўку на Алімпійскія гульні 2012.

Яшчэ 12 верасня 2007 года дэбютаваў у нацыянальнай зборнай Беларусі ў адборачным матчы чэмпіянату Еўропы супраць Славеніі. Пасля 2008 года перастаў выклікацца ў галоўную каманду, вярнуўся ў склад зборнай улетку 2011 года.

У жніўні 2019 года, пасля амаль двух гадоў без удзелу ў зборнай, абвясціў аб завяршэнні кар’еры ў нацыянальнай камандзе.

Дасягненні
----------

* Беларусь 01Чэмпіён Чэмпіён Беларусі (8): 2006, 2007, 2011, 2012, 2013, 2014, 2018, 2021
* Беларусь 02Сярэбраны прызёр Срэбраны прызёр чэмпіянату Беларусі (2): 2019, 2020
* Беларусь Уладальнік Кубка Беларусі: 2020
* Беларусь Уладальнік Суперкубка Беларусі (3): 2011, 2014, 2021
* Беларусь У спісе 22 найлепшых футбалістаў чэмпіянату Беларусі (5): 2007, 2013, 2014, 2020, 2021
* Беларусь Найлепшы абаронца чэмпіянату Беларусі (2): 2013, 2014
* Ізраіль 02Сярэбраны прызёр Срэбраны прызёр чэмпіянату Ізраіля: 2016/17
* 03Бронзавы прызёр Бронзавы прызёр моладзевага чэмпіяната Еўропы: 2011

Грамадзянская пазіцыя
---------------------

Пасля жорсткага разгону акцый пратэстаў, выкліканых масавымі фальсіфікацыямі на прэзідэнцкіх выбарах 2020 года, збіцця і катаванняў затрыманых пратэстоўцаў, разам з 92 іншымі беларускімі футбалістамі выступіў з асуджэннем гвалту ў Беларусі.

Зноскі
------

1. ↑  Egor Filipenko // Transfermarkt — 2000. Праверана 9 кастрычніка 2017.<a href='https://wikidata.org/wiki/Track:Q2449070'></a>
2. ↑  Egor Filipenko // As — Madrid: Grupo PRISA, 1967.<a href='https://wikidata.org/wiki/Track:Q2807'></a><a href='https://wikidata.org/wiki/Track:Q1466106'></a><a href='https://wikidata.org/wiki/Track:Q719880'></a>
3. ↑  Егор Филипенко заключил с "Малагой" контракт на два с половиной года
4. ↑  "Малага" официально объявила о подписании Егора Филипенко
5. ↑  Егор Филипенко подписал 2-летний контракт с вице-чемпионом Израиля
6. ↑  "Маккаби" отдал Филипенко в аренду "Ашдоду"
7. ↑  Егор Филипенко подписал контракт с БАТЭ
8. ↑  БАТЭ объявил об уходе Филипенко
9. ↑  Егор Филипенко стал игроком "Шахтера"
10. ↑  Егор Филипенко покинул "Шахтер" и продолжит карьеру в "Урале" Гончаренко
11. ↑  Официально: Егор Филипенко заключил контракт с "Уралом"
12. ↑  93 беларускія футбалісты выступілі з асуджэннем гвалту ВІДЭА

Спасылкі
--------

* Профіль на афіцыйным сайце БАТЭ (руск.)

|  |  |
| --- | --- |
| ⚙️   Тэматычныя сайты | AS.com · BDFA · by.tribuna.com · eu-football.info (ігрок) · FBref.com · FootballDatabase.eu · FootballFacts.ru · National Football Teams.com · Soccerway · Sportbox.ru · teams.by · Transfermarkt (ігрок) · worldfootball.net (ігрок) · Прэсбол · РПЛ (ігрок) · УЕФА |

| ⛭Маладзёжная зборная Беларусі — Маладзёжны чэмпіянат Еўропы 2011 — трэцяе месца |
| --- |
| Сцяг Беларусі | 
* 1 Гутар (б)
* 2 Драгун
* 3 Мацвейчык
* 4 Паліцевіч
* 5 Бага
* 6 Астравух
* 7 Сівакоў (к)
* 8 Букаткін
* 9 Скавыш
* 10 Перапечка
* 11 Варанкоў
* 12 Гамялько (б)
* 13 Няхайчык
* 14 Рыжко
* 15 Рэкіш
* 16 Гардзяйчук
* 17 Гайдучык
* 18 Палякоў
* 19 Савасцьянаў
* 20 Вераціла
* 21 Філіпенка
* 22 Гушчанка (б)
* 23 Хвашчынскі
* трэнер: Георгій Кандрацьеў

 |